40,000 individu dalam data rangkaian penularan Covid-19
KUALA LUMPUR: Polis Diraja Malaysia (PDRM)
telah menerima data rangkaian penularan Covid-19 melibatkan kira-kira 40,000
individu yang termasuk individu dikaitkan dengan kluster ahli tabligh daripada
Kementerian Kesihatan Malaysia (KKM). Ketua Polis Negara Tan Sri Abdul Hamid Bador
berkata, data berkenaan diperincikan secara satu persatu oleh pasukan petugas
Jabatan Siasatan Jenayah (JSJ) diketuai Pengarah JSJ Bukit Aman Datuk Huzir
Mohamed bagi mengesan mereka yang berkemungkinan terlibat dengan jangkitan
wabak itu. Beliau berkata, hasil daripada data KKM itu,
pihaknya telah mengenal pasti beberapa daerah yang terdapat individu dan
kumpulan yang seharusnya perlu tampil membuat saringan pemeriksaan Covid-19. “Kami membuat analisis daripada data-data itu
dengan membantu KKM mengenal pasti sehingga lebih kurang 11,000 ahli tabligh
yang menyertai majlis ijtimak di Masjid Sri Petaling, di sini, baru-baru ini. “Daripada data ini, pasukan berkenaan telah
memperhalusi dan menggunakan kaedah tertentu untuk mengenal pasti rangkaian
kontak rapat, perjalanan dan siapa yang mungkin dijangkiti mereka yang terlibat,”
katanya kepada Bernama di Bukit Aman, di sini. “Kami kenal pasti individu itu termasuklah
mendapatkan maklumat lengkap seperti alamat rumah, nombor telefon dan kad
pengenalan yang diperoleh daripada pasukan itu untuk kami beri pada KKM untuk
hadir membuat saringan pemeriksaan Covid-19,” katanya. Beliau berkata, kebanyakan kumpulan ahli
tabligh itu telah disaring dan pihak polis menyeru  orang ramai agar tidak mengecam dan
mendiskriminasi ahli tabligh. Selain itu Abdul Hamid berkata, pasukan
berkenaan juga sedang berusaha memperoleh maklumat ahli tabligh yang berada di
luar negara dan akan menyampaikannya kepada pihak Jabatan Imigresen atau pihak
pelabuhan untuk menunggu kepulangan mereka di lapangan terbang dan pelabuhan. “Ini bertujuan untuk sahkan kumpulan ahli
tabligh yang tiba dan polis akan terus ambil tindakan mengiringi mereka menaiki
bas serta dibawa ke pusat kuarantin untuk menjalani kuarantin wajib selama 14
hari,” katanya. Sebelum ini, dilaporkan pihak penganjur
ijtimak tabligh di Masjid Jamek Sri Petaling di sini mendakwa sebanyak 95
peratus daripada kira-kira 11,000 peserta perhimpunan tabligh telah tampil
membuat saringan kesihatan bagi Covid-19.

Susulan itu, polis menubuhkan pasukan petugas
melibatkan pegawai dan anggota JSJ di semua peringkat daerah dan kontinjen
polis negeri dalam usaha mengesan mereka yang menghadiri perhimpunan itu dari
28 Februari hingga 1 Mac lepas yang kini menjadi kluster terbesar jangkitan Covid-19
di negara ini. – BERNAMA



 
See author's posts
